
1. ALOITUS


Joskus mielikuvitus voi saada vallan ja alkaa kertomaan mielessäsi tarinaa, vaatien sinua kirjoittamaan kaiken muistiin. Näin kävi minulle. Kaikki mikä oli tallenteena tunnemuistissani, alkoi tekemieni meditaatioiden ja energiahoitojen johdosta nousta ylös ajatuksiini mielikuvina, unina ja ajatus koosteina. Jokin sisälläni pakotti kirjoittamaan kirjan asioista, jotka linkittyivät mielessäni elettyyn elämääni. Se mikä on totta, on kuitenkin vain harhaa koska aivomme muuttavat kokemiamme asioita ja vuosien päästä ne saavat uuden kuvan mielissämme, ellet ole kirjoittanut tapahtumia ylös. Osan kirjoitin ja osaa en ole pystynyt kirjoittamaan, mutta sen kirjoitin minkä fyysinen kehoni nosti esiin mieleni kautta vuosina 2012–2025. Traumat, joita koin jo varhaislapsuudessani, jättivät syvälle sisimpääni pelon ja häpeän, jota pakenin ensin päihteisiin sitten liikuntaan ja lopuksi kontrolloin itsessäni aivan kaikkea, jopa ajatuksiani.


Mielikuvitus ei aina välttämättä ole valhe, vaan johdatusta jostain johonkin.


Jos sinäkin koet tarvetta kirjoittaa kirja, tee se! Koskaan ei tiedä mihin se sinut johdattaa mielesi muistojen kautta.


Hyviä lukuhetkiä!










2. SYNTYMÄÄ


"Äkkiä ulos se lapsi sieltä, lapsivesihän on ihan homeessa jo!" Tämä oli kuulema ensimmäinen lause, jonka kuulin, kun näin päivänvalon vuonna 1970. Äitini kertoman mukaan, samaan aikaan kun synnyin, syntyi sermin takana tyttölapsi sektiolla. Tämä lapsi kuoli. Vahingossa kätilö oli kirjoittanut tuon kuolleen tyttövauvan tiedot äitini korttiin, jossa olisi pitänyt olla minun tietoni. Tiedot ovat kortissa edelleen, päälle niitatun syntymätietokorttini alla.


Minusta on aina tuntunut siltä, että en ole koskaan ajatuksissani ollut yksin. Olen aina käynyt sisäistä keskustelua jonkun kanssa, ajatellen että se on ihan normaalia. Jossakin vaiheessa tuo sisäinen ääneni nosti volyymia, mutta liian usein käskin sen olla puuttumatta päätöksiini.


Ensimmäisen kosketuksen olen maailmaan tullessani, saanut siis kätilöltä, joka hetki aiemmin on todennut tyttövauvan kuolleeksi. Vaikka sanotaan, että vauvat aistivat hoitajansa tunnetilat, se hetki tuskin kuitenkaan on kestänyt niin pitkään, että hänen ahdistuksensa olisi minuun välittynyt.


Henkimaailma oli läsnä jo nuorena elämässäni. Murrosiässä se oli pelottava asia koska valintani puolsivat sitä pahempaa puolta henkimaailmassa. Jännitystä piti olla ja kaikki kauhuelokuvat oli nähtävä. Elin nuoruuteni kahdeksan kymmenluvulla, jolloin videot vasta saapuivat suomalaisiin koteihin.


Kirjat, joita luin murrosikäisenä, olivat rikoksia, väkivaltaa sekä onnettomia loppuja täynnä. Sitä oli myös elämäni. Kaikki valintani tein sen mukaan, miten ympäristöni kohteli minua ja miten, milloinkin sen hetkisillä tunteillani kykenin reagoimaan saamaani kohteluun.










3. LAPSUUS


Syö! syö! Sanoi vuotta vanhempi siskoni, lusikoidessaan soppaansa suuhuni pappamme selän takana, kun ei itse sitä jaksanut syödä. Minä tein työtä käskettyä koska en halunnut saada sapiskaa, jota seurasi aina, jos kapinoin vastaan. Jahka omat ja siskoni sopat oli lusikoitu, mentiin pitkin pihamaata ja leikittiin milloin mitäkin ja tutkittiin isovanhempiemme naapurustoa. Pääsimme melkein joka viikonloppu maaseudulle heidän luokseen, kun äiti jäi hoitamaan kotiin nuorempaa siskoamme, joka oli tuolloin vielä vaipoissa.


Isovanhemmat asuivat vuokralla ja elivät vaatimattomasti. Pappa teki metsätöitä maanviljelijöille, jotka omistivat tuon kolmen asunnon hirsisen rivitalon, jonka yhdessä kahden huoneen asunnossa isovanhempamme asuivat. Mummomme istui puuhellan ääressä ja kokkasi hyvää ruokaa ja virkkasi sekä kutoi. Pappa oli erittäin oikeudenmukainen ja hyväsydäminen ihminen, mutta väärin tekijät hän vaati vastuuseen teoistaan.


Saman ikäisiä leikkikavereitakin oli. Yleensä poikia. Tämä olikin ihan hyvä, koska veljiä ei ollut. Toki minä jäin aina maalitauluksi, kun oli kyse poikien leikeistä. Jouset imukuppeineen sojottivat minun otsassani ja kivet kolhivat takaraivoni tai selkäni. Vuotta vanhempi siskoni oli pienestä asti minua vilkkaampi ja sai poikien leikeissä yleensä komentajan roolin, joka tiesi minulle mustelmia. Niinpä minä usein jäin leikeistä ulkopuolelle ja keksin itselleni tekemistä omassa mielikuvitusmaailmassani. Kävelin pitkin pellon reunaa ja kuvittelin pilvet möröiksi, jotka veisivät ilkikuriset pojat mennessään. Siskoni kuvittelin adoptoiduksi/oletetuksi orpolapseksi, jonka vanhemmat löytyisivät pian.


Menin aina mukaan vanhemman siskoni keksimiin hölmöilyihin ja siitä sai osansa myös minua nuorempi siskoni. Muutoin pidimme aina hänen puoliaan ja tarkoitus oli tietysti metkuissakin aina hyvä, mutta meillä lapsilla, kun ei ollut ymmärrystä kaikista vaaroista.


Koen, että lapsuuden kotini oli osittain turvaton. Iltarukous, totuudessa pysyminen ja toisille hyvän tekeminen olivat terveellisen ja mahdollisimman maanläheisen ravinnon syömisen lisäksi asiat, jotka opetettiin pienestä asti. Sekä se, että kaikkia pitää ymmärtää, heidän erilaisuudestaan huolimatta. Siitä ajasta, kun isäni vielä käytti alkoholia, ei minulla ole juurikaan muistikuvia. Äidin kerran pakattu laukku ja muutto isovanhempien luo, riittivät saamaan isämme järkiinsä. Olin tuolloin varmaan neljän vanha. Toki muistan nuoruus vuosiltani, että joskus isomman siskoni kanssa salaa seurasimme isäämme ja löysimme hänet korttia pelaamasta kaljapullo vieressään. Isä tuli kuitenkin kotiin aina selvin päin.


Isämme veljet pitivät huolen siitä, että näimme alkoholin tuomat lieveilmiöt läheltä. Miesten kortin peluussa saimme olla takapiruina pienestä pitäen. Kun isämme ja veljensä pelasivat lentopalloa, olimme vanhempi siskoni ja minä jossakin kentän reunoilla, joko pyydystämässä perhosia tai odottamassa seuraavaa junaa, joka ohittaisi aseman. Sedillä oli aina koira tai kaksi pihassaan, ja ne olivat parasta mitä tiesin. Ne olivat ystäviäni, joiden kanssa sain viettää aikaani siitä eteenpäin, kun opin konttaamaan. Viikonloppuisin oli joku sedistä yleensä aina kyytiä vaille, rankan kapakka kierroksen jälkeen, jolloin minä ja siskoni saimme mahdollisuuden tienata rahaa laulamalla, kun setämme sitä pyysivät ja lupasivat markan tai joskus jopa viisikin markkaa. Monesti äitimme palautti rahat antajilleen. Heillä olikin enemmän rahan tarve, tilipussin tyhjennyttyä, usean päivän ryyppyputken jälkeen. Kotona odotti perhe, joka olisi pitänyt pitää leivässä, mutta heidän vaimoillaan taisi olla suurempi vastuu kodin ja lasten hoidosta, kun sedilläni. Minä muistan kaikki setäni harmittomina ja iloisina, omanlaisinaan persoonina. Se miten heidän perheensä heidät kokivat, on heidän tarinansa.


Koulussa pärjäsin ensin suht hyvin. Sitten alkoi murrosikä, joka muutti kaiken. Valinnoistani ja ympärilläni olleiden ihmisten valinnoista johtuen kaikki ei kuitenkaan mennyt ihan oppikirjojen mukaan, mutta niistä syntyi kertomus, joka päättyi loppu viimeksi hyvin. Se joka olin ennen, ei tunnu aina itseltäni, mutta sisimmässäni olen aina se, joksi itseäni pienenä lapsena kutsuin ja joksi minua niin monet muutkin vahingossa kutsuivat "Kati”. Se mikä on täydellisesti totta, on jokaisen kanssakulkijani oma näkemys. Tässä tarina siitä kuinka minun alitajuntani kaiken tallensi sekä se totuus mikä minulle meditaatioissa ja unissa näytettiin, niistä ajoista, joihin pyysin vastauksia omassa sisimmässäni.










4. PYÖRÄRETKI


Suomenhevonen veti perässään kärryä, jolla istui mies piippua poltellen ja samalla ohjastaen suurta ruskeaa eläintä kohti tehtaan portteja. Vaaleapäinen tyttö ohitti kaksikon punaisella pyörällään, nostaen kättänsä tervehdykseksi. Polkupyörä meni hetken kohti hevosta, kun tyttö irrotti kätensä pyörän ohjaustangosta, jonka jälkeen tyttö kaarsi tien oikeaan reunaan, molemmat kädet nyt tukevasti ohjaustangossa. Hän oli matkalla mummolaan, johon olisi vielä pitkä matka.


Tyttö muisti reitin hyvin koska oli sen niin monet kerrat autosta nähnyt. "Mummolla olisi varmasti tuoretta tänään leivottua pullaa ja pappa ilahtuisi hänen näkemisestään." Tyttö mietti polkiessaan tasaista tahtia, varoen etteivät housujen leveät lahkeet jäisi pyörän ketjujen väliin. Tyttö olisi voinut irrottaa viilipurkin palan pinnoista, ottaa pyykkipojan, jolla se oli siinä kiinni ja puristaa toisen lahkeen pyykkipojalla kapeammaksi. Hän kuunteli kuitenkin mieluummin ääntä, joka viilipurkin palasesta lähti, kun se osui pyörän pinnoihin.


Tytön ajatukset olivat reilu tunnin päästä vain ja ainoastaan mummolassa, kun hän lähti puuskuttaen laskemaan pitkää alamäkeä, jonka jälkeen hän olisi melkein perillä.


Maatalon isäntä otti postin laatikosta, joka seisoi tienposkessa. Kansa taisteli lehti hänelle ja emännälle Seura. Olisihan siinä taas luettavaa moneksi illaksi. Miehen katse osui johonkin, joka eteni hitaasti häntä kohden. Kaukaa se näytti ensin joltakin eläimeltä, mutta sen vauhti oli jotenkin liian hidas ollakseen edes naapurin kuusitoistavuotias Collie. Pian mies tajusi liikkuvan hahmon olevan Kati, joka veti polkupyörää perässään. Tyttö tuli yksinään pyöränsä kanssa, jonka ketjujen välissä oli hänen toinen housun lahkeensa. Housun polvet olivat kankaasta rikki molemmin puolin.


"Ei ole totta! Katihan se siinä. Pyörälläkö sinä olet tänne asti kotoasi tullut?" Mies auttoi tyttöä niin, että tämä pääsi irti pyörästään. Sitten hän nosti pyörän kainaloonsa. Tyttö katsoi polviaan ja sitten miestä. "Ei taida äiti nyt tykätä, kun housut rikki, mutta mummo ne varmasti korjaa, kun pyydän." Lahkeesta, joka oli jäänyt ketjun väliin, oli revennyt alaosa polveen asti.


"Ei ne sinun mummosi ja pappasi asu täällä enää. Muuttivat jo monta kuukautta sitten kaupunkiin asumaan. Etkös sinä sitä tiedä? Antoiko se äiti edes lupaa tulla tänne?" Mies katsoi tyttöä, joka alkoi käydä itkuiseksi. ”Kyllä äiti sanoi, että saan tulla. Menen sitten takaisin, kun isä tulee töistä. Olin neppaamassa poikien kanssa ja saan mennä, kun olen ilta ruoaksi kotona." Tyttö seisoi suorana kuin majakka ja tuijotti miestä suoraan silmiin, leuan väristessä hieman.


"Mennäänpä sisälle katsomaan, josko löydämme jonkin numeron, että voimme soittaa ja pyytää hakemaan sinut. Saa isäsi irrottaa kankaan palaset ketjuista, että pääset siellä kotipihallasi sitten ajelemaan. Toini mummo paistoi tänään pannukakkua, varmasti maistuu sinullekin palanen, eikö?" Tyttö alkoi hymyillä ja käveli miehen perässä portaita ylös, sisälle taloon.


Sisällä talossa oli kotoisaa niin kuin aina. Kati oli leikkinyt talon tuvassa Kirstin ja talon tyttären kanssa monet kerrat. ”Missä Anu on ja pojat?" Kati kysyi uteliaana, kun talon lapsia ei näkynyt. Kissa tuli jostain kammarista, Katin jalkoihin naukumaan ja halusi että tyttö silittelisi sitä päälaelta.


"Anu on vielä koulussa ja menee sieltä tuohon pellon taakse naapuriin leikkimään." Talon vanha emäntä vastasi, samalla kun laittoi Katille lautasen pannukakkua varten. ”Pojat varmaan menivät Heikin kanssa lammen rantaan, katsomaan joko sammakonkutua olisi." Kati ei enää kysellyt enempää koska kissa johdatti häntä jo viereiseen huoneeseen, jossa Kati tiesi olevan poikien leikkiautojen ja tinasotilaiden. Hän osasi leikkiä yksinkin.


"Mummosi ja pappasi muuttivat kaupunkiin uuteen rivitaloon, kun tuo meidän heille vuokraama asunto, alkoi olla liian vaatimaton ilman sähköä ja vettä. Heillä kun on jo ikääkin ja onhan siellä kaupungissa kaikki palvelutkin lähellä ja ruokakin halvempaa kuin tuossa myymäläautossamme. Tulehan nyt syömään, niin ehdit ennen, kun saapuvat kotiin sinua noutamaan.”


Kati söi tyytyväisenä pannukakkua, tuoreista mansikoista tehdyn hillon kera ja katsoi kun vanha emäntä kuori perunoita illan soppaan pilkottavaksi. Syötyään, Kati niiasi ja kiitti. ”Minä menen tuohon pihalle leikkimään ja käyn katsomassa, onko mummon ja papan pihassa yhtään keltaisia kukkia." Kati sanoi hiljaisella äänellä ja jäi odottamaan vastausta toiselta aikuisista. Isäntä tuli juuri kammarista ja kertoi saaneensa kotiväkeä puhelimen päähän, Katia tultaisiin hakemaan tunnin sisällä, joten kauan ei kannattaisi viipyä.










5. KOTIMATKA


Kati istui auton takapenkillä, heiluttaen talon miehelle ja naiselle sekä näiden tyttärelle, joka oli Katia muutaman vuoden vanhempi. Pyörä oli auton takatilassa.


”Ei tuolla lailla voi lähteä. Kotiinhan sinun sieltä pojan luota piti tulla. Miten sinä olet edes jaksanut polkea tänne asti, melkein kymmenen kilometriä?” Äiti ihmetteli apukuskin paikalta ja katsoi takapenkillä istuvaa Katia, jonka housuja ei kannattaisi enää korjata.


"Olisin tullut kotiin syömään, jos ei tuo housu olisi jäänyt kiinni." Kati vastasi hiljaa ja kurkki arasti isäänsä, joka ajoi autoa. Kati tiesi, että isän ollessa liian kauan hiljaa, tulisi pian ärähdys ja äänen sävy, jota Kati ei olisi halunnut kuulla.


"Tästedes se pyörä pysyy lukossa ja sinä kävelet! On tässä raskaan työpäivän jälkeen muutakin tekemistä, kun etsiä kakaroitaan pitkin kyliä!" Isän ilme oli vihainen, kun se katsoi Katia peruutuspeilistä. Kati alkoi itkeä ja pyyhki silmäkulmiaan takin hihaan, joka oli myös hajonnut. Ei kohta viisivuotias voinut ymmärtää, että matka oli niin pitkä. Isän tupakasta tuleva savu ärsytti silmiä ja nenää. Oltiin taas kotipihassa. Sitä missä mummo ja pappa asuivat nyt, ei Kati enää uskaltanut kysyä.


"Annahan nyt olla, se on niin herkkä ja oli vasta sairaanakin. Eihän Kati voinut tajuta matkan pituutta." Äidiltäkin meinasi tulla itku pelkästä helpotuksesta. Katia oli etsitty jo toista tuntia, ennen kuin vanhainkodilta naapurista oli tultu sanomaan, että oli tullut puhelu ja Kati löytynyt. Äiti oli jo pelännyt tytön jääneen junan alle tai jonkun ottaneen autonsa kyytiin.


Isä laittoi pyörän kotitalon seinää vasten ja tyytyi vain murahtamaan, ennen kuin sytytti taas tupakan ja jäi sitä poltellen pihalle seisoskelemaan. Kirsti, Katin vanhempi sisko ilkkui Katia vielä seuraavanakin päivänä tapahtuneesta. "Housut rikki! Peppu paljaanako kuljet nyt? Pyöränkin isä kielsi sinulta, mutta minä saan ajaa sillä läl lää." Kirsti otti pyörän ja ajoi sillä kiusallaan pihan ympäri ja sitten toi sen Katin eteen maahan nojalleen. "Uskallatko ajaa, vaikka isä kielsi?" Kirsti katsoi Katia hymyillen niin, että kuusivuotiaan etuhampaaton ikenistö paljastui. Tummat kiharat hiukset Kirsti oli laittanut piponsa alle, muutaman otsakiehkuran pilkistäessä esiin.


”Olet ilkeä, en aja koska Isä suuttuu, jos ajan." Kati olisi kyllä halunnut ottaa pyörän ja näyttää Kirstille, että uskalsi. ”Lähdetään aarteita etsimään. Tule!" Kirsti lähti juosten kohti pihaan tulevaa tietä ja Kati meni perässä. Katilla ja Kirstillä oli salaisuus, josta aikuiset eivät tienneet mitään.


Roskikset olivat taas täynnä tavaraa, se tiesi sitä, että joku vanhainkodin asukkaista oli viety pois pitkällä mustalla autolla, joka seisoi entistä useammin vanhainkodin pihassa. Se taas tiesi enemmän aarteita majaan vietäväksi.


Majassa, joka oli autiotalon ulkohuussi, oli jo kasa vanhoja Raamattuja, virsikirjoja, korkeajännitys lehtiä, kenkiä, käsilaukkuja, sukkia, takkeja sekä puuhelmikoruja. Kaikkea sitä mitä mustaan autoon siirretyiltä jäi, heidän muutettuaan vanhainkodista taivaaseen.


”Katso kuinka iso hieno laukku." Kirsti oli löytänyt roskissäiliön kolmannen luukun sisältä harmaan ison matkalaukun. "Ihan kuin Peppi Pitkätossulla!" Kati huusi ja hyppi tasajalkaa. "Tuo se tänne. On se hieno ja suuri. Sinne mahtuisi, vaikka Säde sisälle."


Kirsti sai juuri ja juuri ison laukun yli roskiksen reunan, josta pudotti sen maahan Katin viereen. "Pois alta tyhmä, ettet litisty! Siellä voi olla sisällä ne Pepin kultakolikot." Katia ja Kirstiä jännitti, kun he avasivat ensin laukun remmit ja sen jälkeen vetoketjun, joka oli osittain ruostunut. ”Ei ollut edes yhtä markkaa." Kati sanoi apeana ja istui auki olevan laukun sisälle." Kirsti oli heti valmis sulkemaan laukun ja raahaamaan sen jälkeen sen sekä Katin läheiselle ojalle, jotta voitaisiin katsoa pystyisikö sillä purjehtimaan sinne missä Peppi Pitkätossun isä asuu. Kati oli kuitenkin ehdotuksesta eri mieltä ja varmuudeksi nousi seisomaan laukun viereen. Kirstistä ei koskaan tiennyt, mitkä sanomansa se toteuttaisi ja Kati ei halunnut joutua tekemisiin mustien ihmisten kanssa, joiden kuningas Pepin isä oli.


Kotipihasta alkoi kuulua äidin huutoa. "Kirsti ja Kati! Missä te olette? Pihalle ja heti!" Tytöt veivät matkalaukun metsikköön ja juoksivat sitten lujaa takaisin pihalle, samalla muutaman kävyn käteensä, kuusen alta noukkien. "Täällä ollaan! Leikittiin käpylehmillä tuossa metsässä, niin ei heti kuultu." Kirsti tönäisi Katia niin, että tämä olisi hiljaa, eikä möläyttäisi laukusta.


”Hyvä on. Tulkaapa syömään jotain, niin saatte sitten hetken vahtia Sädettä tässä pihassa, että minä saan korjattua sen Katin takin hihan. Housuja en edes yritä korjata, menkööt maton kuteiksi. Täytyy vielä muutenkin toppahousuja käyttää, kun on aika kylmä ja onhan sinulla nyt nuo siihen asti." Äiti sanoi ja osoitti sormellaan punaisia housuja, jotka olivat Katin jalassa.










6. PIHAKUUSI


Äiti oli sisällä ja he Säteen kanssa pihamaalla. Säde oli Katia kolme vuotta nuorempi ja osasi jo kävellä. Tosin kävely oli vielä jatkuvaa nurin menoa, joten Kirsti ja Kati auttoivat Sädettä, kun tämä meni hiekkalaatikon laidan yli ja kellahti sen jälkeen selälleen.


"Leikitään Vaahteramäen Eemeliä!" Kirsti ehdotti ja Kati oli heti valmiina leikkiin. Kirsti sanoi olevansa Eemeli ja Katin pitäisi olla Aatu, jonka tehtävä oli hakea matkalaukku metsästä, sillä välin, kun Kirsti hakisi isän hinausköyden, portaiden alla olevasta varastotilasta. Ensin Säde laitettiin takaisin hiekkalaatikkoon, ettei se karkaisi ja sitten Kirsti vielä varmisti, että äidin selkämys näkyi olohuoneen ikkunasta ompelukoneen edestä. Säde oli tietysti pikku Iida, joka oli aivan kuin kirjan sadussa, heiluessaan matkalaukun päällä, johon sidotun köyden, Kirsti kiipesi viemään pihaan tulo tien vieressä olevaan kuuseen, kuudennen tai seitsemännen oksan ylitse, ennen kuin säde asetettiin laukun päälle ja käskettiin pitämään lujasti kiinni kahvan kohdasta, johon köysi oli sidottu. Kirstin tekemä solmu, jonka tämä oli oppinut pikkuhukkien käsikirjasta, ei pettänyt. Oli kuitenkin onni, että Säteen jalat olivat matkalaukun sisätilassa, koska laukku jäi hetken heiluttuaan kiinni oksan havukkoon.


Kirsti ja Kati kierittivät köyden toisen pään kuusen alimman oksan ympäri ja juoksivat sen jälkeen, kertomaan äidille, mitä olivat osanneet tehdä.


"Äiti, äiti tule äkkiä katsomaan! Ihan kuin Eemelin Iida siinä lipputangossa!" Kati hihkui onnesta ja juoksi takaisin pihalle, Kirsti edellään, joka oli jo kuusen luona, irrottaen köyttä alimman oksan ympäriltä. Äiti tuli perässä, juosten ohi Katin, joka ehti huomata, että äidillä ei ollut edes kenkiä jalassaan, vaikka heille äiti oli sanonut, että sukkasillaan pihalla ollessa saisi kuoleman taudin. "Mitä te olette tehneet?!! Herranen aika sentään, teidän kanssanne menee järki!" Äiti oli juossut kuusen luo ja kurottanut toisella oksalla seisten Säteen alas laukun päältä. Säde nauroi iloisena ja lähti vaappumaan kohti hiekkalaatikkoa.


Kirsti oli jo tajunnut, että koko tapahtunut oli ollut jotain sellaista, mitä ei olisi pitänyt tehdä. "Katin keksintö!" Kirsti osoitti Katia ja laittoi sen jälkeen kätensä lanteilleen niin kuin sen puupäisen sedän Justiina. "Minä tein niin kuin Kirsti käski." Kati sanoi ääni väristen, eikä voinut ymmärtää, mitä pahaa asiassa oli. "Säde olisi voinut pudota ja katkoa vaikka kylkiluunsa."


Äidin ilme oli tiukka ja se hengitti oudon nopeasti. Kati katsoi ylös, missä laukku heilui, valuen hitaasti alaspäin, Kirstin irrotettua köyden toisen pään oksista.


"Nyt menemme sisälle jokainen ja odottakaas, kun isä tulee töistä kotiin. Haette itse koivuniemen herran, ennen sisälle menoa! Kyllä tuon ikäisten pitäisi jo ymmärtää, että jos tuolta olisi pudonnut, niin huonosti olisi käynyt. Tuon matkalaukun viette huomenna takaisin, sinne mistä sen toittekin!"


Kirsti osoitti Katia ja sanoi: "Siinnäs kuulit, niinhän minä sanoin, että ei sitä voi tehdä." Kati alkoi itkeä ja juoksi sisälle. Hän ei leikkisi tänään enää Kirstin kanssa ja menisi varmasti isän ja äidin sängyn alle piiloon loppupäiväksi ja olisi siellä niin kauan, että isä olisi mennyt nukkumaan. Kati ei kestäisi isän huutoa, joka oli pelottavaa. Kati ei myöskään halunnut, että koivunoksa ikinä osuisi hänen takapuoleensa, vaikka isä oli sanonut viimeksi, että seuraavalla kerralla tulisi selkään, jos jotain tyhmää tehtäisiin.










7. SAIRAANAA


Kun Kati oli neljävuotias, oli hänen vasemmassa korvassaan, ollut useaan kertaan tulehdus. Katin vointi oli mennyt penisilliinikuurin päätyttyä huonoksi jälleen, mutta lääkäri oli sanonut Katin äidille, ettei korvassa enää tulehdusta olisi, vaikka Kati korvaansa edelleen valittikin. Sitten Katilta oli mennyt ruokahalu ja Kati oli alkanut valittamaan vatsaansa, joka oli mennyt ummelle ja ollut turvoksissa.


Terveyskeskuslääkäri oli sanonut, että Katin kivut ovat psyykkisiä ja tämä hakee niillä vain huomiota. Tiesivät ilmeisesti kylällä suvun miesten alkoholiongelmat ja ajattelivat, että Katin vatsakivut psykosomaattisia. Kun Kati ei ollut enää jaksanut nousta kunnolla sängystä, oli äiti vienyt Katin lääkärille ja pakottanut laittamaan lähetteen Helsinkiin lasten sairaalaan. Helsingissä oli lääkäri käskenyt Katin äidin odottamaan käytävälle, että voisi tutkia Katin rauhassa. Siinä vaiheessa, kun Katin huuto oli kuulunut odotustilaan, oli äiti syöksynyt takaisin lääkärin huoneeseen, katsomaan mitä siellä tapahtuu. Lääkäri oli kertonut repineensä kalvon Katin peräsuolesta hajalle, koska se hänen mukaansa oli ollut syynä ummetukselle. Sen jälkeen Kati oli siirretty tutkimushuoneeseen, jossa kaksi erikoistunutta lääkäriä oli tutkineet Katin. Äitiä oli taas pyydetty poistumaan, mutta tämä oli jäänyt oven suuhun seuraamaan mitä tapahtuu.


Lääkärien laskettua Katin alushousuja oli niissä ollut verta. Toinen lääkäreistä oli sanonut, että Katista pitää tehdä ilmoitus poliisille koska tätä oli selkeästi käytetty seksuaalisesti hyväksi. Katille toimenpiteen tehnyt ensimmäinen lääkäri oli ollut hiljaa. Silloin Katin äiti oli astunut huoneeseen ja kertonut, mitä aiemmin oli tapahtunut. Lääkäri oli nolona myöntänyt tekemänsä toimenpiteen ja todennut verenvuodon johtuvan siitä.


Lopuksi oli selvinnyt, että korvan tulehdus oli välikorvassa asti ja levinnyt myös vatsaan, joka oli pahasti tulehtunut. Katin korva puhkottiin niin, että siinä ollut mätä tuli pois. Kotiin mukaan oli annettu pitkä penisilliini kuuri, joka olikin sitten parantanut loput.










8. LATTIAKELLARI


Kati söi näkkileivän hitaasti, miettien, miltä tuntuisi, jos murena jäisi kurkkuun kiinni. Kirsti oli kertonut, että jos näkkileivän murena jää kurkkuun, ei pysty enää ikinä laulamaan. Kerran Kirsti oli murenan kurkkuunsa saanutkin, mutta sillä oli onneksi ollut taikajuomaa kellarissa piilossa. Kellari, joka oli keittiön lattialuukun alla, oli pelottava paikka. Kirstikin oli ollut siellä vain sen aikaa, että sai taikajuoman juotua. Kati ei ollut koskaan uskaltanut muuta kuin kurkata reunan yli. Siellä asui varmasti niitä ihmisiä purevia lepakoita, joita Kirsti yhtenä iltana nukkumaan mennessä, oli piirtänyt makuuhuoneen ja olohuoneen väliseen oveen. Onneksi äidillä oli aina lamppu mukana, kun se meni kellariin, koska silloin lepakot sulkivat silmänsä ja jähmettyivät paikoilleen. Ne eivät kestäneet valoa. Senkin Kati tiesi, että lattialuukku painoi valtavasti. Kirsti ja hän olivat saaneet sen auki kovalla työllä, sillä välin, kun äiti oli hakenut postin vanhainkodilta Säteen kanssa. Heillä oli yhteinen iso postilaatikko mummojen ja pappojen kanssa, josta vanhainkodin tädit ottivat sivuun heidän postinsa, jonka he sitten yleensä Kirstin kanssa hakivat tädeiltä. Silloin oli Kirstillä ollut kurkku kipeänä, sen näkkileivän murenan takia ja siksi äiti haki postin.


Kun he Kirstin kanssa olivat sulkeneet kellarin luukun, oli se alas pudottuaan, pitänyt niin kovan pamauksen, että jos joku olisi sen kuullut, olisi varmasti luullut, pommin räjähtäneen. Kirstin ja Katin mielestä se oli ollut vain hauskaa. Kirsti sai takaisin lauluäänensä ja lauloi kellarissa, taikamehun juotuaan, televisiosta kuulemansa laulun, jota oli laulanut sellainen haalari pukuinen mies, jolla oli muurahaisia housuissaan. Katin mielestä sillä sedällä oli toinen jalka puujalka. Kirstin ääni oli jopa kuulostanut ihan samalta, kun sen sedän, Kirstin äänen oltua vielä vähän käheä, näkkileivän murenan jumittumisen vuoksi.


Eikä se viimeksi käynyt, ollut sekään Katin idea. Kati oli menettänyt kaikki nuken vaatteetkin, kun Kirsti ja Joni olivat sytyttäneet ne Jonin sisältä löytämillä tulitikuilla tuleen. Kati oli jopa hyppinyt palavien vaatteiden päällä, kotitalon nurkalla, ettei koti olisi syttynyt tuleen. Sen jälkeen Kati oli mennyt sivummalle ja katsonut kuinka isän tekemä leikkimökki oli alkanut savuta, Jonin ja Kirstin sieltä poistuttua. Äiti oli tullut vadillinen vettä mukanaan, sammuttamaan leikkimökissä palavia lehtiä. Kati oli nähnyt, kuinka Joni nauroi, äidin tultua yskien pois leikkimökistä. Sitten tuli isä, ja he kaikki saivat kuunnella isän huutoa.


Jonin heille iltapäiviksi ottaminen, oli Katin mielestä ollut äidiltä tyhmä päätös. Jonia ei kukaan muukaan halunnut, se oli ilkeä ja isompikin, kuin Kati. Joni kävi jo ensimmäistä luokkaa koulua ja kiroili, töni, uhkaili sekä näytti Katille, kuinka käy, jos lavertelee Jonin pahoista teoista. Kati pelkäsi Jonia. Äiti oli suostunut Jonin hoitoon ottamiseen vain siksi, koska Jonilla oli sama sukunimi, kuin heillä ja se asui pois kotoaan. Äiti oli varma, että se olisi jotain sukua heille ja tunsi ilmeisesti olevansa vastuussa Jonin hyvinvoinnista. Yhtenä päivänä äiti oli löytänyt Jonin ja Katin olohuoneesta ja nähnyt kuinka Joni oli kuristanut Katia kaulaliinalla, niin että Katin kasvot olivat olleet jo siniset. Sen jälkeen Jonia ei enää heille tullut. Kotona ei ollut enää sen jälkeen pelottava olla, ellei mennyt mukaan Kirstin keksimiin metkuihin tai näkkileivän murena jäänyt kurkkuun kiinni. Isäkin oli ollut jo pitkän aikaa hiljaa, mutta sitten tuli se päivä, kun aarremaja paljastui.

